RO Jurnalul Oficial al Uniunii Europene C 160/19

Publicarea unei cereri în temeiul articolului 6 alineatul (2) din Regulamentul (CE) nr. 510/2006 al Consiliului privind protecția indicațiilor geografice și a denumirilor de origine ale produselor agricole și alimentare

2009/C 160/08

Prezenta publicare conferă dreptul de opoziție la cererea de înregistrare în temeiul articolului 7 din Regulamentul (CE) nr. 510/2006 al Consiliului. Declarațiile de opoziție trebuie să parvină Comisiei în termen de șase luni de la data prezentei publicări.

FIȘĂ REZUMAT

REGULAMENTUL (CE) NR. 510/2006 AL CONSILIULUI

„IRPINIA – COLLINE DELL’UFITA”

NR. CE: IT-PDO-0005-0500-28.09.2005

DOP ( X ) IGP ( )

Această fișă rezumat prezintă, cu titlu informativ, principalele elemente ale caietului de sarcini al produsului.

1. Autoritatea competentă din statul membru:

Denumire: Ministero delle Politiche Agricole e Forestali

Adresă:

Via XX Settembre n. 20 00187 ROMA ITALIA

Telefon +39 0646655104

Fax +39 0646655306

E-mail: saco7@politicheagricole.it

4.3. Aria geografică:

Denumire: Consorzio di Produzione e Valorizzazione Olio Extra Vergine d’Irpinia «Irpinia — Colline dell’Ufita»

Adresă:

Vico Lapronia, 8 83031 Ariano Irpino (AV) ITALIA

Telefon +39 0825824955

Fax +39 0825824955

E-mail: info@coprovoli.com

Componență: Producători/prelucrători ( X ) Alte categorii ( )

3. Tip de produs:

Clasa 1.5 – Grăsimi – ulei de măsline extra virgin

4. Caiet de sarcini:

[rezumatul cerințelor prevăzute la articolul 4 alineatul (2) din Regulamentul (CE) nr. 510/2006]

4.1. Denumire:

„Irpinia – Colline dell’Ufita”

4.2. Descriere:

în momentul introducerii pe piață, uleiul de măsline extra virgin „Irpinia – Colline dell’Ufita” DOP prezintă următoarele caracteristice fizice, chimice și organoleptice:

Culoare: de la galben-pai la verde mai mult sau mai puțin intens;

Caracteristici organoleptice: Descriptor Medie (1) Defecte 0 Aromă de măsline 3-6 Amăreală 2-6 Gust picant 2-6 Aromă de tomate 2-5

Caracteristici fizico-chimice: Aciditate %: maximum 0,5; Indice de peroxid mEq O2/kg maximum 10; Spectrometrie UV K232: maximum 2,2; Spectrometrie UV K270: maximum 0,2; Spectrometrie Delta K: maximum 0,01; Total polifenoli: minimum 100 ppm..

4.3. Aria geografică:

Aria de producție a denumirii de origine protejate „Irpinia – Colline dell’Ufita” cuprinde teritoriile administrative ale următoarelor comune situate în provincia Avellino, regiunea Campania: Ariano Irpino, Bonito, Carife, Casalbore, Castel Baronia, Castelfranci, Flumeri, Fontanarosa, Frigento, Gesualdo, Greci, Grottaminarda, Lapio, Luogosano, Melito Irpino, Mirabella Eclano, Montaguto, Montecalvo Irpino, Montefusco, Montemiletto, Paternopoli, Pietradefusi, San Nicola Baronia, San Sossio Baronia, Sant’Angelo all’Esca, Savignano Irpino, Scampitella, Sturno, Taurasi, Torella dei Lombardi, Torre le Nocelle, Trevico, Vallata, Vallesaccarda, Venticano, Villamaina, Villanova del Battista, Zungoli

4.4. Dovada originii:

Fiecare etapă a procesului de producție trebuie monitorizată, înregistrându-se, la fiecare produsele care intră și cele obținute. În acest mod, precum și prin înscrierea în registrele corespunzătoare, gestionate de organismul de control, a parcelelor cadastrale cultivate, a producătorilor, deținătorilor de mori și îmbuteliatorilor, precum și prin declararea la organismul de control a cantităților produse, se garantează trasabilitatea produsului. Toate persoanele fizice și juridice înscrise în registrele respective vor fi controlate de către organismul de control, în conformitate cu prevederile caietului de sarcini și cu planul de control aferent.

4.5. Metodă de obținere:

Uleiul de măsline extra virgin „Irpinia – Colline dell’Ufita” DOP se obține din măsline produse pe plantațiile de măslini din cadrul exploatației, și se compune din următoarele varietăți: „Ravece”, în proporție de minimum 60 %, „Ogliarola”, „Marinese”, „Olivella”, „Ruveia”, „Vigna della Corte”, individuale sau combinate, în proporție de maximum 40 %; eventual „Leccino” și „Frantoio”, în proporție de maximum 10 %. Pentru fertilizare se admite utilizarea de îngrășăminte organice și/sau de sinteză. În ceea ce privește gestionarea solului, se efectuează lucrări mecanizate de suprafață, care sunt utile și pentru controlul buruienilor. Este permisă utilizarea metodei de acoperire cu iarbă. În mod normal, plantațiile de măslini nu trebuie irigate, însă în anii deosebiți de secetoși se permite irigarea ca măsură de urgență. Tratamentele antiparazitare trebuie efectuate în conformitate cu normele privind combaterea integrată a dăunătorilor, adoptate de regiunea Campania. Recoltarea trebuie realizată manual sau mecanizat, cu condiția să se evite rămânerea măslinelor pe jos în timpul operațiunii. În orice caz, trebuie utilizate plase sau alte sisteme de colectare, însă este interzisă strângerea măslinelor căzute în mod natural pe sol și a celor căzute în plasele permanente. Este interzisă utilizarea produselor chimice care provoacă sau ajută la căderea fructelor (cascolanti). Fructele trebuie transportate în lăzi perforate sau în recipiente rigide, perforate. Este absolut interzisă utilizarea sacilor, indiferent de material, pentru transportul și conservarea măslinelor. Producția de măsline nu poate depăși 60 kg per pom. Producția maximă de ulei nu poate depăși 20 % din greutatea măslinelor. Până la etapa de presare, care trebuie să aibă loc după cel mult 48 de ore de la recoltare, măslinele trebuie depozitate aproape de presă, în încăperi aerisite, în recipiente rigide și perforate. Pentru extragerea uleiului pot fi utilizate numai procese mecanice și fizice care permit uleiului să păstreze, într-o proporție cât mai mare, caracteristicile speciale ale fructelor originare. Metoda de transformare cunoscută sub denumirea de „ripasso” (refiltrare), precum și utilizarea unor produse cu acțiune chimică sau biochimică (enzime) în cadrul procesului de extracție sunt interzise. În această fază, este, de asemenea, interzisă utilizarea „talcului”. După extragere, uleiul de măsline trebuie păstrat în recipiente de inox sau în cisterne de teracotă acoperite cu smalț pentru păstrarea alimentelor, foarte curate și amplasate în încăperi igienice. Pentru punerea în consum, uleiul de măsline extra virgin „Irpinia Colline dell’Ufita” trebuie îmbuteliat în sticle de culoare închisă, ceramică și teracotă smălțuită sau în recipiente din aluminiu cu o capacitate de maximum 5 litri, sigilate și etichetate. Se admite ambalarea în pliculețe monodoză din laminat metalic de aluminiu și din alte materiale sintetice permise prin lege, cu o capacitate de 10 ml și purtând indicațiile prevăzute de legislația în vigoare, precum și un număr de înregistrare atribuit de organismul de control. Uleiul extra virgin „Irpinia Colline dell’Ufita” DOP se poate obține și prin metoda ecologică. Cultivarea măslinelor, precum și extragerea și îmbutelierea uleiului de măsline extra virgin cu denumirea de origine protejată „Irpinia Colline dell’Ufita” trebuie efectuate pe teritoriul ariei de producție menționate anterior la punctul 4.3, pentru a se garanta originea și controlul produsului și pentru a se evita ca transportarea în vrac să cauzeze oxidarea sau deteriorarea acestuia, precum și pierderea caracteristicilor sale chimice și organoleptice, în special notele specifice de iarbă și tomate ale uleiului „Irpinia Colline dell’Ufita”, determinate de conținutul de antioxidanți fenolici și de profilul substanțelor aromatice. Compoziția uleiului, caracterizată printr-un nivel semnificativ de acizi grași polinesaturați, predispune uleiul la pierderea calității organoleptice și a specificității sale atunci când este expus oxigenului din aer pe parcursul etapei de transfer, pompare, transport și descărcare, operațiuni mai frecvente în cazul în care îmbutelierea are loc în afara ariei de producție.

4.6. Legătură:

Aroma și gustul uleiului de măsline extra virgin „Irpinia Colline dell’Ufita” DOP derivă în principal din varietatea „Ravece” care, atunci când este cultivată în aria de producție definită la punctul 4.3, dobândește caracteristici specifice care conferă produsului un gust intens de fructe, cu un amestec armonios de tonuri amare și picante și o aromă clară de ierburi, cu note pronunțate de gogonele și anghinare. Caracteristicile teritoriului respectiv, printre care microclimatul și solul, precum și tehnicile speciale de cultivare și de producție utilizate, transmise de-a lungul secolelor de cultivatorii de măsline din Irpinia, contribuie la obținerea unui ulei de măsline extra virgin cu un înalt grad de specificitate.

Influența directă a climei temperate, în care temperaturile ating uneori valori scăzute, precum și amplasarea plantațiilor de măslini la altitudini ridicate reprezintă principalii factori care au determinat consolidarea pe acest teritoriu a cultivării varietății „Ravece”, rezistentă la gerurile și la ninsorile de iarnă și primăvară. În această regiune, măslinii se cultivă încă de pe vremea romanilor, pe terenuri deluroase cu o declivitate de aproximativ 20 %, cu soluri mai mult sau mai puțin argiloase, potrivit de fertile și sărace în resurse de apă; aceste soluri derivă, în zonele mai înalte, din substraturi de origine calcaroasă, marnoasă sau argiloasă, iar în zonele de câmpie, din substraturi aluvionare și nisipoase. Iernile blânde și verile nu foarte calde au conferit întregii regiuni o climă deosebit de favorabilă cultivării măslinilor de-a lungul secolelor. Precipitațiile anuale sunt de aproximativ 700 mm, temperaturile scad rareori sub 0o, atingând – 4 °C pentru perioade foarte scurte de timp; temperatura medie este de 18 °C. Toți acești factori contribuie la obținerea unui ulei ale cărui proprietăți chimice și organoleptice îl diferențiază de orice alt ulei de măsline extra virgin și îi conferă unicitate; din aceste motive, ar trebui promovat și protejat. Încă din 1517, printre proprietățile consiliului Catedralei din Ariano figurează „în partea opusă, o vie pe cinci rânduri în care se află doi măslini”, iar faptul că era încurajată cultivarea măslinilor reiese din denumirea „fontana dell’oliveto” (fântâna măslinilor), loc situat în apropiere de „Amando”; se menționează, de asemenea, „o vie cu câțiva măslini la Cerrito”, „o livadă cu paisprezece măslini la Strabella”, „o livadă de măslini pe dealurile de la Ariano”, sau „o livadă de măslini pe câmp”. Cultivarea măslinilor în această regiune s-a dezvoltat semnificativ în secolul al XIX-lea, deoarece în 1893, după cum scrie Nicola Flammia în Storia della Città di Ariano (Istoria orașului Ariano), publicată în același an, „există 29 de prese de măsline, unele în oraș și altele în afara lui”. Tot de la Flammia aflăm că printre zonele „cu cei mai mulți pomi se numără S. Liberatore, Ottaggio, Cerreto, Viaggiano”, și anume cele aflate la 400 m și 600 m deasupra nivelului mării, că acolo se produce anual „ulei, amfore de câte 50 000 de tomoli (2 265 de grame)” și că un litru de ulei costa 1,30 lire, iar o amforă, 3 lire. Adjectivul „Ravece” este utilizat în 1517 în Platea Urbis et foranea, redactată de episcopul Diomede Carafa, unde se menționează capela San Nicola din parohia bisericii San Matteo, care „are o livadă de ravej în Sala”; adjectivul este utilizat din nou în 1580, în Visita Pastorale („Vizita pastorală”) a episcopului Donato de Laurentiis, unde se menționează aceeași capelă care „are o livadă de ravei” în același loc.

4.7. Organism de control:

Denumire: IS.ME.CERT.

Adresă:

Via G. Porzio — Centro direzionale Isola G/1, Scala C, 13o piano, int. 98 80143 — Napoli ITALIA

Telefon +39 0817879789

Fax +39 0816040176

E-mail: info@ismecert.it

4.8. Etichetare:

Denumirea de origine protejată „Irpinia Colline dell’Ufita” trebuie să figureze pe etichetă cu caractere clare, indelebile, de o culoare care să contrasteze puternic cu cea a etichetei, astfel încât să poată fi distinsă cu claritate de restul informațiilor care apar pe eticheta respectivă. De asemenea, pe etichetă trebuie să figureze sigla descrisă în continuare și sigla comunitară a DOP. Sigla specifică acestui ulei de măsline extra virgin este reprezentată printr-o floare cu 13 petale, preluată dintr-un motiv decorativ de pe un vas ceramic din zona Ariano, pictat manual în culorile galben – portocaliu – brun-roșcat – maro, dispusă circular în jurul mențiunii „Irpinia Colline dell’Ufita”. Aceste cuvinte sunt scrise cu caracterul „Post Medieval”, în varianta tipografică „Medium”, literele sunt de culoare albă și dispuse circular pe un fond maro închis. În centrul compoziției se află un cerc alb cu un contur fin de culoare portocalie care conține, dispusă în formă circulară, mențiunea „OLIO EXTRAVERGINE DI OLIVA D.O.P.”, scrisă cu litere negre pe fond alb, cu caracterul „Rotis Semisans”, în varianta tipografică „Extra Bold”. În centru se află cuvântul „RAVECE”, scris cu negru, cu caractere manuale preluate dintr-o formă veche de scriere carolingiano-beneventană. Dedesubtul cercului alb, suprapus peste partea inferioară a florii exterioare, este desenat conturul Italiei cu o bulină maro care indică regiunea Ufita. Se poate include o referire la caracterul ecologic, atunci când uleiul este obținut prin astfel de metode.

(1) CVR% MAXIMUM 20.